## Zakon o posebnom porezu na kavu

### NN 66/1993 (9.7.1993.), Zakon o posebnom porezu na kavu

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske, donosim

## UKAZ

### o proglašenju Zakona o posebnom porezu na kavu

Proglašavam Zakon o posebnom porezu na kavu, koji je donio Zastupnički
dom Sabora Republike Hrvatske na sjednici dana 24. lipnja 1993. godine.

Broj : PA4-53/ 1-93.

Zagreb, 30. lipnja 1993.

Predsjednik Republike Hrvatske

## **dr. Franjo Tuđman, v. r. ---** ZAKON

### o posebnom porezu na kavu

Članak 1.

Ovim Zakonom uređuje se oporezivanje kave koja se uvozi u carinsko područje
Republike Hrvatske.

Članak 2.

Pod kavom u smislu ovoga Zakona, podrazumijeva se: kava pržena ili nepržena
s ili bez kofeina, kavine ljuske i opne, zamjene kave koje sadrže kavu
bilo u kojem postotku iz Tarifnog broja 09.01 Zakona o carinskoj tarifi
("Narodne novine", br. 53B/91. i 25/92.) i ekstrakti, esencije
i koncentrati kave ili preparati na bazi kave te ostale pržene zamjene
kave, ekstrakti, esencije i koncentrati tih proizvoda iz Tarifnog broja
21.01 Zakona o carinskoj tarifi.

Članak 3.

Porezni obveznik posebnog poreza na kavu jest pravna ili fizička osoba
koja u carinsko područje Republike Hrvatske uvozi, unosi ili prima kavu,
osim osoba koje su prema članku 27. točki 1., 2. i 5. Carinskog zakona
("Narodne novine", br. 53A/91., 33/92. i 40/92.) oslobođene od
plaćanja carine.

Članak 4.

(1) Posebni porez na kavu plaća se za jedan kilogram neto težine kave
utvrđene prema carinskim propisima u dinarskoj protuvrijednosti njemačke
marke (DEM) prema srednjem tečaju Narodne banke Hrvatske i to:

1. kava nepržena s kofeinom (tarifna oznaka 0901.11) i bez kofeina (tarifna
oznaka

0901.12) ..............................................................................................................................1,00
DEM,

2. kava pržena s kofeinom (tarifna oznaka 0901.21) i bez kofeina (tarifna
oznaka

0901.22) ...............................................................................................................................2,50
DEM,

3. kavine ljuske i opne (tarifna oznaka 0901.30) ....................................................................3,00
DEM,

4. zamjene kave koje sadrže kavu (tarifna oznaka 0901.40), ekstrakti,
esencije,

koncentrati kave i preparati na bazi tih ekstrakta, esencija ili koncentrata
na bazi

kave (tarifna oznaka 2101.10) ..............................................................................................
4,00 DEM.

(2) Obračun, naplatu i povrat posebnog poreza na kuvu obavlja ovlaštena
carinarnica sukladno propisima o postupku obračuna i naplate carane.

Članak 5.

(1) Porezni obveznici iz članka 3. ovoga Zakona obvezni su voditi evidencije
o uvezenim količinama kave izraženim u kilogramima neto težine po vrstama
te obračunatom i plaćenom posebnom porezu na kavu.

(2) Evidencije iz stavka (1) ovoga članka moraju sadržavati početno
stanje i stanje zaliha pri promjeni posebnog poreza na kavu.

(3) Evidencije moraju odgovarati podacima iz uvoznih carinskih deklaracija
i ostaloj poslovnoj dokumentaciji.

(4) Upisivanje u evidencije obavlja se svakodnevno, a najkasnije sljedećeg
radnog dana od nastanka poslovnog događaja.

(5) Evidencije se zaključuju mjesečno.

(6) Porezni obveznik iz članka 3. ovoga Zakona u roku 8 dana nakon isteka
mjeseca obvezni su poreznoj upravi, prema sjedištu poreznog obveznika dostaviti
mjesečni izvještaj o stanju uvezenih količina kave, plaćenom posebnom porezu
na kavu i stanju zaliha.

(7) Ministar financija propisat će oblik i sadržaj izvještaja iz stavka
(6) ovoga članka.

Članak 6.

(1) Kontrolu obračuna i naplate posebnog poreza na kavu obavlja carinska
služba dok se kava nalazi pod carinskim nadzorom.

(2) Kontrolu popisa zaliha, vođenja evidencija i dostavljanja izvještaja
obavljaju uprava prihoda i financijska policija.

Članak 7.

(1) Odredbe Carinskog zakona u dijelu koji se odnosi na propisivanje
odgovornosti za privredne prijestupe i prekršaje odgovarajuće se primjenjuju
za povrede ovoga Zakona.

(2) Prekršajni postupak u povodu podnesenih prijava kontrolnih tijela
iz članka 6. stavka (2) ovoga Zakona vodi uprava prihoda.

Članak 8.

(1) Novčanom kaznom u dinarskoj protuvrijednosti od 5.000 do 100.000
DEM kaznit će se za prekršaj porezni obveznik:

1. ako ne vodi propisane evidencije (članak 5. stavak 1.),

2. ako netočno vodi evidencije (članak 5. stavak 2. i 3.),

3. ako neažurno vodi evidencije (članak 5. stavak 4.),

4. ako ne zaključuje evidencije mjesečno (članak 5. stavak 5.),

5. ako poreznoj upravi ne dostavi ili u roku ne dostavi mjesečni izvještaj
(članak 5. stavak 6.).

(2) Novčanom kaznom u dinarskoj protuvrijednosti od 100 do 10.000 DEM
za prekršaj iz stavka (1) točke 1., 2., 3., 4. i 5. ovoga članka kaznit
će se i odgovorna osoba poreznog obveznika.

Članak 9.

(1) Novčanom kaznom u dinarskoj protuvrijednosti od 5.000 do 100.000
DEM kaznit će se za prekršaj porezni obveznik :

1. ako u roku ne uplati razliku poreza (članak 11. stavak 1.),

2. ako utvrđene zalihe ne iskaže u evidenciji iz članka 5. (članak 11.
stavak 1.),

3. ako ne osigura uvjete za obavljanje kontrole (članak 6. stavak 2.),

4. ako neda na očevid dokument o uvozu kave i plaćanju poreza (članak
5. stavak 3.),

5. ako ometa ovlaštenu osobu u obavljanju kontrole (članak 6. stavak
2.).

(2) Novčanom kaznom u dinarskoj protuvrijednosti od 100 do 10.000 DEM
za prekršaj iz stavka (1) ovog članka kaznit će se i odgovorna osoba poreznog
obveznika.

Članak 10.

Svote novčanih kazni iz članka 8. i 9. ovoga Zakona izriču se u hrvatskim
dinarima prema srednjem tečaju DEM Narodne banke Hrvatske na dan izricanja
kazne.

Članak 11.

(1) Na dan stupanja na snagu ovoga Zakona, porezni obveznici - proizvođači
i uvoznici kave iz članka 15. stavka 8. Zakona o porezu na promet prozvoda
i usluga ("Narodne novine"), br. 36/91., 73/91., 18/82. i 25/93.)
obvezni su popisati zalihe kave i o tome sastaviti zapisnik po vrstama
i količinama, obračunati posebni porez na utvrđene zalihe i uplatiti ga
u roku 8 dana od dana popisa prema srednjem tečaju DEM Narodne banke Hrvatske
na dan popisa. Porezni obveznici moraju zapisnik o obavljenom popisu zaliha
kave dostaviti upravi prihoda općine na čijem se području nalazi sjedište
njihove radnje ili poduzeća najkasnije idući dan od obavljenog popisa.

Za iznos plaćenog poreza na promet sadržanog u zalihama porezni obveznici
imaju pravo na povrat poreza prema odredbama članka 58. Zakona o porezu
na promet proizvoda i usluga.

Članak 12.

Iznimno od odredbi članka 50. stavka 1. Zakona o porezu na promet proizvoda
i usluga, pravne osobe koje se u smislu citiranog Zakona smatraju krajnjim
potrošačima kave ne popisuju zalihe i ne mijenjaju cijene kave te nemaju
pravo zalihe kave vratiti poreznom obvezniku radi povrata poreza koji je
uračunat u cijenu.

Članak 13.

Ovaj Zakon stupa na snagu osmoga dana do dana objave u "Narodnim
novinama".

Klasa: 410.01/93-01/11

Zagreb, 24. lipnja 1993.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**Stjepan Mesić, v.r.**

Zakon, NN 66/1993-1312
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)